Leksion 14
Apay nga Adda Organisasion ti Dios?
1. Apay nga inorganisar ti Dios ti nagkauna nga Israel?
Inorganisar ti Dios dagiti kaputotan ti patriarka a ni Abraham kas maysa a nasion ken impaayanna ida iti linlinteg a surotenda. Inawaganna dayta a nasion iti “Israel” ken dayta a nasion ti nangitalkanna iti pudno a panagdayaw ken iti saona. (Salmo 147:19, 20) Iti kasta, magunggonaan dagiti tattao iti amin a nasion babaen iti Israel.—Basaem ti Genesis 22:18.
Dagiti Israelita ti pinili ti Dios nga agbalin a saksina. Ipakita ti pakasaritaanda no kasano a magunggonaan dagiti tattao no agtulnogda kadagiti linteg ti Dios. (Deuteronomio 4:6) Gapuna, maam-ammo ti sabsabali ti pudno a Dios babaen kadagiti Israelita.—Basaem ti Isaias 43:10, 12.
2. Apay a naorganisar dagiti pudno a Kristiano?
Napukaw ti Israel ti anamong ti Dios idi agangay ket ti kongregasion Kristiano ti insukat ni Jehova iti dayta a nasion. (Mateo 21:43; 23:37, 38) Kas kasukat dagiti Israelita, dagiti pudno a Kristiano ti mangsaksi ita ken Jehova.—Basaem ti Aramid 15:14, 17.
Inorganisar ni Jesus dagiti pasurotna tapno mangasaba ken agaramidda kadagiti adalan iti amin a nasion. (Mateo 10:7, 11; 24:14; 28:19, 20) Itan ti katibok daytoy a trabaho, bayat daytoy arinunos ti agdama a sistema ti bambanag. Iti umuna a gundaway iti pakasaritaan ti tao, minilion itan a tattao iti amin a nasion ti pinagkaykaysa ni Jehova iti pudno a panagdayaw. (Apocalipsis 7:9, 10) Naorganisar dagiti pudno a Kristiano tapno agpipinnaregta ken agtitinnulongda. Iti intero a lubong, tagtagiragsakenda kadagiti gimongda ti agpapada a programa ti pannakaisuro a naibatay iti Biblia.—Basaem ti Hebreo 10:24, 25.
3. Kasano a nangrugi ti organisasion dagiti Saksi ni Jehova iti moderno a panawen?
Idi dekada 1870, adda bassit a grupo dagiti estudiante ti Biblia a nangrugi a mangbirok kadagiti nabayagen a napukaw a kinapudno iti Biblia. Naammuanda nga inorganisar idi ni Jesus ti kongregasion Kristiano tapno mangasaba. Gapuna, inyussuatda ti kampania a panangikasaba iti Pagarian iti intero a lubong. Idi 1931, inawatda ti nagan a Saksi ni Jehova.—Basaem ti Aramid 1:8; 2:1, 4; 5:42.
4. Kasano ti pannakaorganisar dagiti Saksi ni Jehova?
Idi umuna a siglo, dagiti kongregasion Kristiano iti adu a pagilian ket nagunggonaan iti panangiwanwan ti maysa a bagi a manarawidwid a buklen dagiti apostol ken lallakay. Bigbigbigenda ni Jesus kas Ulo ti kongregasion. (Aramid 16:4, 5) Umasping iti dayta, dagiti Saksi ni Jehova iti intero a lubong mabembenepisiaranda ita iti panangiwanwan ti maysa a Bagi a Manarawidwid a buklen dagiti panglakayen nga aduan iti kapadasan. Daytoy ti mangiwanwanwan kadagiti sanga nga opisina dagiti Saksi ni Jehova a mangipatpatarus, mangyim-imprenta, ken mangiwarwaras kadagiti publikasion iti nasuroken nga 600 a lenguahe. Maus-usar dagitoy a publikasion iti panangadal iti Biblia. Iti kasta a pamay-an, ipapaay ti Bagi a Manarawidwid dagiti naibatay-Biblia a pammaregta ken panangiwanwan iti nasuroken a 100,000 a kongregasion iti intero a lubong. Iti tunggal kongregasion, adda dagiti kualipikado a lallaki nga agserserbi kas panglakayen wenno manangaywan. Siaayat nga ay-aywanan dagitoy a lallaki ti arban ti Dios.—Basaem ti 1 Pedro 5:2, 3.
Naorganisar dagiti Saksi ni Jehova tapno ikasabada ti naimbag a damag ken agaramidda kadagiti adalan. Kas kadagiti apostol, mangaskasabakami iti binalaybalay. (Aramid 20:20) Ituktukonmi met ti panagadal iti Biblia kadagiti napasnek nga agsapsapul iti kinapudno. Ngem dagiti Saksi ni Jehova ket saan laeng a basta maysa nga organisasion. Kamengkami iti pamilia nga addaan iti naayat nga Ama. Maseknankami iti maysa ken maysa kas agkakabsat. (2 Tesalonica 1:3) Yantangay naorganisar ti ili ni Jehova a mangaramid iti pagayatan ti Dios ken tumulong iti sabsabali, isuda ti kararagsakan a pamilia ditoy daga.—Basaem ti Salmo 33:12; Aramid 20:35.
Ammuem ti Ad-adu Pay
ANIA A TALAGA TI ISURSURO TI BIBLIA?
Agtalinaedka iti Ayat ti Dios
Kasanotayo a maipakita ti ayat ken panagyaman iti amin nga inaramid ni Jehova para kadatayo?
SIASINO ITA DAGITI MANGAR-ARAMID ITI PAGAYATAN NI JEHOVA?
Ania a Kita ti Tattao Dagiti Saksi ni Jehova?
Mano ti am-ammom a Saksi ni Jehova? Ania a talaga ti ammom maipapan kadakami?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn